Ukážka z elektronickej knihy

Strong, Brave, Loved

2019 © Holley Inc.

Copyright 2019 by Holley Inc.

Originally published in English under the title Strong, Brave, Loved by Revell,
a division of Baker Publishing Group, Grand Rapids, Michigan, 49516, U.S.A.
All rights reserved.

Všetky práva vyhradené. Žiadna časť tohto diela nesmie byť nahrávaná na video, skenovaná, fotená a elektronicky prenášaná bez povolenia vydavateľa, okrem krátkych ukážok pre potreby článkov a recenzií.

Silná, odvážna, milovaná

Vydavateľ: Christian Project Support, s. r. o., © 2022

www.ver.sk , info@ver.sk

Obálka a vnútro podľa anglického originálu.

Preklad: Eva Simo Pelzlová

Jazyková korektúra: Veronika Liptáková

Grafická úprava: www.christianstudio.sk

Spolupráca: Mária Štefáková

Použité citáty z Biblie: Slovenský ekumenický preklad, SBS, Banská Bystrica, 2017, in: www.biblia.sk.

Tlač: Alfa print, s. r. o.

ISBN papierovej knihy: 978-80-8231-070-5

ISBN pdf knihy: 978-80-8231-071-2

ISBN epub knihy: 978-80-8231-072-9

ISBN mobi knihy: 978-80-8231-073-6

Vytvorenie elektronickej verzie Dibuk, s. r. o., 2022

Žena s divokým srdcom...

Pozrie sa životu priamo do tváre a povie: „Nemôžeš ma poraziť.“

Vie, že láska je risk, ale aj tak sa ju pokúša dosiahnuť.

Chápe, že láskavosť si vyžaduje skutočnú odvahu.

VERÍ V NEMOŽNÉ.

Bojuje, akoby ju nič nemohlo zastaviť.

Odváži sa hľadať krásu v zlomenej duši.

Volí si teplo pred chladom.

Vychutnáva si život ako krátky, trpkosladký zázrak.

Odiera si kolená a získava jazvy, ktoré vydávajú svedectvo.

Bráni sa ako bojovníčka a plače ako dievča.

Z jej jemnosti vychádza nová sila, z malého tvorí veľké, z obyčajného tvorí neobyčajné.

Vrásky na tvári vníma ako čiary, ktoré rozprávajú príbehy jej víťazstva.

NIKDY NEPODĽAHNE, NIKDY SA NEVZDÁVA, NIKDY NEUTEČIE.

Nasleduje Ježiša s nadšením, ktoré mení svet.

Žije v tvojom susedstve, neďaleko od teba.

Dnes ráno na teba hľadela zo zrkadla...

...a ty si si zatiaľ nevšimla silu, ktorá jej žiari z očí. S touto silou dokáže hýbať horami a kráčať po vode. Takúto ju stvoril Boh.

Úvod

Ak si niekedy trochu unavená z bojov, ktoré prináša život, táto kniha je pre teba.

Ak zápasíš so strachom alebo neistotou, táto kniha je pre teba.

Ak sa niekedy cítiš neisto a bojíš sa, že nedosiahneš víťazstvo, táto kniha je pre teba.

Táto kniha je aj pre mňa, pretože sa dokážem stotožniť so všetkými vyššie uvedenými skutočnosťami. Tiež už viem, aké to je, ak sa žena začne cítiť silná, odvážna a milovaná.

Pod pojmom SILNÁ nemyslím to, že budeme svoju silu predstierať a snažiť sa ukryť svoje nedostatky. Myslím tým, aby sme si uvedomili, že sme ženy, ktoré bojujú. Sme nádherné bojovníčky, ktoré nemožno premôcť.

Pod pojmom ODVÁŽNA nemyslím bezohľadné alebo násilné správanie. Myslím tým, že máme mať odvahu postaviť sa tvárou v tvár všetkému, čo nám príde do cesty. Odvahu kráčať v dôvere a vyrovnať sa s tým, čo je chaotické a neisté.

Pod pojmom MILOVANÁ nemyslím to, čo nám napadne hneď ako prvé pri tomto slove, teda láska, akou muž ľúbi svoju ženu alebo matka svoje dieťa. Myslím tým, že máme žiť v pravde, vedieť, kto je Boh a čo hovorí o nás, kým v skutočnosti sme. Tohto poznania sa máme držať aj vtedy, keď nám v ušiach znejú klamstvá a snažia sa nás presvedčiť o opaku.

Možno si doteraz nikdy nestretla toto svoje ja, ale z celého srdca verím, že si žena, ktorú stvoril Boh a ktorú poslal na toto miesto v tomto čase. To, čo sa okolo teba deje práve teraz, a čokoľvek sa ti stalo v minulosti, nič z toho nemôže zmeniť tvoju identitu ani osud.

Nemusíš byť definovaná okolnosťami.

Nemusíš byť porazená vo svojich zápasoch.

Nemusíš sa uspokojiť s niečím menším vo svojom živote, pretože od Boha môžeš dostať len to najlepšie.

Viem, že je to pravda, pretože som to zažila. Keď som prežívala obzvlášť ťažké obdobie, napísala som slová, ktoré ste čítali na začiatku knihy: „Žena s divokým srdcom“. Písala som to po tme v lietadle, keď som smrkala do príliš malej vreckovky, aby som nevystrašila spolucestujúceho na vedľajšom sedadle. Cítila som sa sklamaná zo života a uvažovala som, že to vzdám.

Ale v tej chvíli prišiel ku mne Ježiš a to, čo sa vylialo z môjho srdca, sa stalo začiatkom prelomu v mojom živote. To, čo som prežila, som opísala v knihe Žena s divokým srdcom.

Keď sme vydali túto knihu, prečítali ju tisíce žien a skrze ich reakcie som prišla na to, že je potrebné povedať ešte oveľa viac. Takže tieto zamyslenia vychádzajú z témy knihy Žena s divokým srdcom. Ku každému zamysleniu je pripojený aj citát z Biblie a modlitba. Tieto prostriedky nám pomôžu vnášať pravdu do našich životov. (Nemusíš čítať knihu Žena s divokým srdcom, aby si mala úžitok z  týchto zamyslení. Nečakaj už ani minútu a začni prijímať víťazstvo, ktoré ti právom patrí.) Časť obsahu je úplne nová, niektoré časti som prevzala z iných zdrojov, ako napríklad z môjho blogu či z inej tvorby. Každé slovo som starostlivo vyberala, aby dokázalo povzbudiť a posilniť, aby si žila ako víťaz.

Nech sa už dnes nachádzaš kdekoľvek a prechádzaš akýmikoľvek ťažkosťami, modlím sa, aby si sa prostredníctvom týchto stránok stretla s Ježišom tak, ako som sa s ním stretla ja v tme v lietadle, keď som cítila, že už nemám žiadnu silu ani odvahu. Modlím sa, aby Ježiš zachránil tvoje srdce a obnovil tvoju nádej. Modlím sa, aby ťa priviedol na nové miesto, kde sa budeš cítiť silná, odvážna a milovaná, hoci sa ti to teraz zdá nemožné.

Sme stvorené pre niečo viac ako zvykneme hovoriť slovami: „som v poriadku“.

Sme ženy s divokým srdcom a toto je náš čas.

1

Nebezpečné ženy

„Aj keď mi chradne telo i srdce,  Boh mi naveky bude skalou srdca i údelom.“

Žalmy 73, 26

Sedela som v tmavej prednáškovej miestnosti. Na jednej strane vedľa mňa sedela moja mama, na druhej strane moja dcéra. Všetky tri sme si prišli vypočuť Priscillu Shirer, ktorá prednášala na turné Fervent. Hovorila o tom, kým sme my, ženy. O tom, aké nás stvoril Boh a akými chce, aby sme sa stali. Podelila sa tiež o to, že máme veľmi reálneho nepriateľa, ktorý by nám rád ukradol našu identitu a ktorý sa snaží zničiť zámer, pre ktorý sme boli stvorené. Potom povedala niečo, čo mi ešte stále znie v ušiach a v srdci: „Bola by veľká škoda, keby nepriateľ veril nášmu potenciálu viac ako my.“

Hovorila o tom, že niekedy bojujeme s pravdou, kým v skutočnosti sme, ale náš nepriateľ nie. Aj v našich najhorších dňoch vie, že sme Božie dcéry. Vie, že sme viac ako obyčajné bojovníčky. Vie, že nemôžeme byť porazené. Vie, že sme ženy, ktoré boli stvorené so zámerom a majú svoje určenie. Boh nám v tomto dáva moc a tá je oveľa väčšia, než si vôbec dokážeme predstaviť. Nepriateľ má v boji s nami jedinú nádej. Verí, že nás dokáže presvedčiť, aby sme tomuto všetkému neverili.

Keď som sa pozrela na svoju matku a dcéru, pocítila som náhlu potrebu ochraňovať ich.

Sme nádherné,
nebezpečné ženy,
keď v hĺbke duše vieme,
že sme milované.

Pomyslela som si: „Ako sa opovažuje! Ako sa opovažuje im klamať! Ako sa opovažuje pokúsiť sa ukradnúť im radosť! Ako sa opovažuje klamať ich, aby mali pocit, že nie sú dosť dobré!“ A potom som sa zamyslela nad tým, či Boh cíti to isté voči mne. Koniec koncov, sme jeho rodina, jeho dievčatá.

Ak je to pravda, tak potom bude naše najväčšie víťazstvo pre nebeského Otca to, že odmietneme život v neistote. Áno, tomuto hovoríme „pokora“. Len si musíme dať pozor na to, aby to nebolo len ďalšie klamstvo nepriateľa. Skutočná pokora, akú nám ukázal Ježiš, je plné poznanie toho, kým naozaj sme. Keď spoznáme, kým sme, rozhodneme sa z tohto miesta milovať a slúžiť. A potom môžeme v dôvere vyhlásiť vojnu proti nepriateľovi našich sŕdc.

Keď v hĺbke duše vieme, že sme milované, stávajú sa z nás nádherné, nebezpečné ženy. Pretože vtedy máme takú odvahu, ktorá mení svet. Mení jedno srdce po druhom.

Keď pochopíme, že máme v sebe cenné dary, stávame sa skutočnou hrozbou. Pretože potom sa svoje dary skutočne odvážime použiť.

Keď si uvedomíme, že sme silnejšie a odvážnejšie, než sme si o sebe mysleli, stávajú sa z nás divoké bojovníčky. Pretože vtedy sa prestaneme ukrývať a začneme dvíhať naše meče.

Prestaňme teda bojovať samy so sebou a namiesto toho začnime bojovať proti skutočnému súperovi. Kráčajme v pravde a odvahe. Kráčajme ako milované, silné, divoké dcéry mocného Kráľa. Nepriateľ už vie, kým naozaj sme... uistime sa, že to naozaj vieme aj my.

Môj Boh, ty sám si nás stvoril. Si naša sila, zdroj našej identity, naša nádej do budúcnosti. Ty si ten, ktorý nám dáva víťazstvo.

Pomôž nám držať sa pravdy o tom, kým sme, bez ohľadu na to, aké ťažké veci stoja pred nami. Amen.

. . . . . .

Naša sila je v tom, že si uvedomujeme, kým podľa Boha sme.

Dokončite túto vetu slovami, ktoré dnes vaše srdce potrebuje počuť.

Boh hovorí, že som... (napríklad: milovaná, je mi odpustené, prijatá).

SME ŽENY A TO JE SILNÁ VEC. Je to ozvena Božieho srdca a prejav jeho slávy. Nech sa z nás stanú ženy, ktoré vedia, že nie sú pastvou pre oči, ale umeleckým dielom, nie sú stereotypné, ale majú veľkú silu, nehrajú sa na niečo, ale dotvárajú svet.

— Z knihy Žena s divokým srdcom

2

Už nikdy viac

„Preto aj my, obklopení takým veľkým zástupom svedkov,

odhoďme všetku príťaž a hriech,

čo nás opantáva a vytrvajme v behu,

ktorý máme pred sebou.“

List Hebrejom 12, 1

Vracala som sa autom z obeda. Premýšľala som nad tým, o čom sme sa zhovárali s mojou novou priateľkou. Cítila som strach, dýchala som plytko a srdce mi prudko bilo. Myslela som si: „Čo ak ma nebude mať rada? Čo všetko som dnes pokazila?“ Takéto chvíle zažívam často. Vždy, keď ma začne premáhať úzkosť, chcela by som sa ukryť pred celým svetom.

No tentoraz som sa začala modliť: „Ježiš, pomôž mi. Nechápem, prečo cítim takúto úzkosť. Chcem byť slobodná.“ Vtedy som vo svojom srdci vnímala potrebu urobiť vyhlásenie: „Končím, už viac nebudem utekať pred problémami. Odteraz im budem bežať oproti.“

Vtedy som celkom presne nerozumela, čo by to malo znamenať. No keď som prišla domov, obula som si tenisky a vyšla som na chodník za naším domom. Vložila som si slúchadlá do uší, zapla svoju obľúbenú hudbu a bežala som, akoby od toho závisel môj život. „Už nikdy viac, už nikdy viac,“ hovorila som si v duchu na každom kroku.

Premýšľala som nad všetkým, pred čím som utekala... ako ma naháňal strach, ako som sa snažila zapáčiť ľuďom, a to udávalo smer môjmu životu. Uvedomovala som si, že ma úzkosť hrýzla do päty ako nespratná malá čivava a ako ma všetky klamstvá vyčerpali.

Skončila som s tým.

Už viac nebudem žena, ktorú definuje to, pred čím uteká.

V minulosti by som sa v takýchto ťažkých chvíľach rozhodla pre stratégiu, ktorá sa dá opísať siedmimi slovami: buď dobrá, urob viac, snaž sa viac. Presviedčala som sa, že ak budem dokonalá, budem sa dostatočne snažiť a všetko sa mi podarí, potom všetko dopadne dobre. Táto stratégia však u mňa zlyhala. Spomínam si na jeden večer, keď som išla spať, cítila som sa vyčerpaná a unavená. Niekedy po polnoci som sa zobudila. Okolo mňa bola tma a v srdci som počula slová z Biblie: „Nie silou ani mocou, ale mojím duchom!“ (Zach 4, 6). Jeden anglický preklad Biblie hovorí: „Neuspeješ vlastnou silou ani vlastnou mocou. Sila bude pochádzať z môjho Ducha“ (International Childrens Bible).

Končím s utekaním
pred problémami.
Odteraz im
budem bežať oproti.

Na druhý deň ráno som vyhľadala tento verš v Biblii a všimla som si, že končí takto: „...znie výrok Hospodina zástupov“. Mala som strach, lebo som si myslela, že výsledok boja závisí len odo mňa. A po celý ten čas tu bola Pánova nebeská armáda, ktorá bola ochotná bojovať za mňa. Sme milované Božie dcéry. My sme viac ako obyčajné bojovníčky. Nič pre nás nie je ťažké, pretože pre Boha, ktorý žije v nás, nie je nič nemožné. On to dokáže.

Tieto pravdy som si opakovala v hlave, keď som bežala po chodníku. A potom som urobila vyhlásenie: „Budem bežať v ústrety milosti. Budem bežať k láske. Budem bežať k divokým snom, ktoré ma lákajú v diaľke. Budem bežať za odvahou, slobodou a ku svätej dôvere. Budem bežať k Ježišovi.“

Domov som dobehla celá spotená a telesne vyčerpaná, no vo vnútri som sa cítila silná a plná života. Nevedela som presne, čo všetko táto nová perspektíva bude pre môj život znamenať a s čím som vlastne vo svojom živote skončila. Ale cítila som, že k týmto pretekom ma vyzvalo niečo temné a ničivé.

A ja som vyhrala.

Môj Boh, ty si ten, kto nám dáva odvahu, aby sme prestali utekať pred problémami a namiesto toho bežali ku všetkému, čo máš pre nás ty. Buď dnes našou silou na každom kroku. Amen.

. . . . . .

Pred čím ste vo svojom živote alebo vo svojom srdci utekali?

Hneď teraz vyhláste, že ste prestali utekať pred problémami a namiesto toho budete bežať ku všetkému, čo má pre vás Boh pripravené.

NAKONIEC SOM DOBEHLA DOMOV. Spotená. Zašpinená od blata. Príšerne som páchla. Ale na tom nezáležalo. Dostala som sa domov.

„Dobrý boj som dobojoval, beh som dokončil, vieru som zachoval.“ (2 Tim 4, 7)

— Z knihy Žena s divokým srdcom

3

Bojuj celým svojím srdcom

„Toto všetko však víťazne prekonávame skrze toho, ktorý si nás zamiloval. Som totiž presvedčený, že ani smrť, ani život, ani anjeli, ani kniežatstvá, ani prítomné, ani budúce veci, ani mocnosti, ani výška, ani hĺbka, ani nijaké iné stvorenie nebude nás môcť odlúčiť od Božej lásky, ktorá je v Ježišovi Kristovi, našom Pánovi.“

List Rimanom 8, 37 – 39

Sedela som v pohodlnom kresle u svojej poradkyne a delila som sa o klamstvá, ktoré mi niekedy víria v hlave. Tieto myšlienky sú ako tornádo, pri ktorom hrozí, že zničí všetko, čo mu stojí v ceste. Ničia môj pokoj. Moju radosť. Moje presvedčenie, že som milovaná.

Povedala som poradkyni: „Viem, že to nie je pravda. Ale keď prežívam ťažké chvíle, mám pocit, že to pravda je. A presne tu sa vždy zaseknem.“ Viete sa stotožniť s mojimi slovami? Ak ste sa niekedy takto cítili, chcem, aby ste vedeli, že nie ste jediná. Tiež vás chcem uistiť o tom, že sa tieto klamstvá dajú poraziť. Áno, je to možné. A je to aj vaše právo, pretože ste dcéra Kráľa.

Ako som už spomínala, celé roky, keď som sa nechala ovplyvňovať klamstvami, moja prvá reakcia bola: „snaž sa viac“. Ale potom som strávila niekoľko mesiacov chodením k psychologickému poradcovi, veľa času som trávila s Ježišom a rozhovorom s priateľmi. Naučila som sa odpovedať novým spôsobom. Teraz nereagujem na veci spôsobom: „snaž sa viac“, ale skôr spôsobom: „bojuj“.

Obvinenia, ktoré prežívame vo svojom vnútri, nie sú dôkazom našej neschopnosti, ale dôkazom toho, že máme protivníka.

Sme víťazky. Sme viac
ako obyčajné bojovníčky.
Sme silnejšie,
než si myslíme.

A tým nepriateľom nie sme my samy. Existuje dôvod, prečo používame slovné spojenie „obviňovať sa“. Keď si myslíme, že hlavný dôvod problému sme my samy, potom sme na seba prísne. My však nebojujeme so žiadnou osobou, ani so sebou. Klamstvá, ktoré počúvame, prichádzajú z toho istého zdroja, ako prišla prvá lož, na ktorú sa chytila Eva v rajskej záhrade. Ak si žena, tak na tomto svete prežívaš boj. Nemáš na výber. Nemusíš sa do boja vrhať s krikom, ale prinajmenšom musíš poznať základy duchovnej sebaobrany.

Práve to mi chýbalo. Napísala som veľa kníh, povzbudila som tisícky žien, ale nevedela som, ako brániť svoje vlastné srdce. Nedávno sme s manželom sledovali film, v ktorom hrdina bojoval proti silnému protivníkovi. V jednej chvíli zostal hlavný hrdina unavený a dostával od protivníka úder za úderom. Bolo mi ho ľúto, a tak som so slzami v očiach hovorila: „Bojuj. Prosím, bojuj.“

Presne toto isté cítim, keď sa pozerám na svoje sestry v Kristovi. A presne toto isté cítim aj vtedy, keď si spomeniem na to, ako som dovolila nepriateľovi, aby zaobchádzal s mojou vlastnou dušou. A tieto pocity ma nútia kričať: „DOSŤ. Je čas začať bojovať.“ Je čas strážiť svoje srdce. Je čas chrániť svoju myseľ. Je čas, aby sme prestali prijímať údery a namiesto toho zvíťazili v Ježišovom mene.

Tu je pravda o nás bez ohľadu na to, čo by sme mohli počuť z iného zdroja: Sme víťazky. Sme viac ako obyčajné bojovníčky. Sme silnejšie, než si myslíme, odvážnejšie ako sa cítime, sme milované viac, než si vôbec dokážeme predstaviť.

Môj Boh, náš nepriateľ používa účinné zbrane, ktorými sú obvinenia. Zdá sa nám, že sú pravdivé, ale v skutočnosti nie sú. Pomôž nám, aby sme vedeli rozlíšiť, keď sa dostávame pod paľbu, a pomôž nám, aby sme sa dokázali brániť. Ty si mocný a stojíš na našej strane. Amen.

. . . . . .

S akým klamstvom ste bojovali a aká pravda môže poraziť túto lož?

My nie sme stromy,

ktoré sa kolíšu,

ale kolíšeme svoje deti a hýbeme horami.

Sme dievčatá. Sme ženy. Sme Evine dcéry  v padlom svete. To znamená, že vždy budeme čeliť útokom. Ale tiež to znamená, drahý Ježiš, že nikdy, naozaj nikdy neprestaneme bojovať.

Z knihy Žena s divokým srdcom

Koniec ukážky